Hotel Alsik på Sønderborgs havnefront giver international appel til det sydlige Danmark

**Henning Larsens nye hotel med 190 værelser i Sønderborg er den største bygning i stjernearkitekten Frank Gehrys masterplan for området. Det åbner officielt i dag.**

Henning Larsens nye hotel Alsik bringer nyt liv til den danske havneby, Sønderborg. Hotellet fuldender masterplanen af den infamøse amerikanske arkitekt Frank Gehry, der har haft til hensigt at koncentrere nye kulturelle og kommercielle attraktioner i en ny bymidte. Det 19 etager høje hotel rummer 190 værelser og fordobler på den måde overnatningskapaciteten i Sønderborg.

Mellem de klassiske vejrbidte mursten og de pastelfarvede butiksfacader i Sønderborgs brostensbelagte gader er Hotel Alsik en moderne arkitektonisk fortolkning af byens urbane landskab. Hotellets facade er en abstraktion over et traditionelt murstensmønster i aluminium og glas - en balance mellem kontekst og kontrast.

19 etager oppe i tårnet er et 360 grader udsigtspunkt med en usammenlignelig udsigt over byen og dens omgivelser åben for offentligheden. Dette bånd af lys i toppen af facaden vækker lignelser om et fyrtårn og er – også – tænkt som en hyldest til Sønderborgs maritime arv.

Hotellet sætter et punktum for Frank Gehrys masterplan – den amerikanske arkitekt bag Guggenheims Museum Bilbao i Spanien og Louis Vuitton Foundation i Paris. Gehrys masterplan transformerer et tidligere industrielt kvarter ved havnefronten om til et nyt kulturelt og kommercielt mekka i Sønderborg. I det nye område er nye kulturinstitutioner, restauranter, forretninger og boliger skudt op, og Hotel Alsik er nu rejst som kronen på værket – den største bygning i masterplanen, der på en og samme tid både driver og forstærker byens urbane genrejsning.

“Vores vision var at designe et unikt stykke arkitektur, der viser Sønderborg frem som en by under rivende udvikling. At skabe et fyrtårn for nye besøgende, gæster og vækst,” siger Louis Becker, Partner og Kreativ Direktør i Henning Larsen.

”Vi ønskede, at bygningen skulle rejse sig som en hyldest til den lokale historie. Materialerne og farvepaletten taler sammen med den arkitektoniske kontekst, men opstår i en ny form. Vi ser Hotel Alsik som en ny dimension af vækst i Sønderborg, der tilpasser sig eksisterende arv, men pejler mod nye horisonter,” siger han.

Hotellet er 70 meter højt og råder over 24.800 m². Det kan huse både regionale rejsende og globale konferencer. Besøgende kan nyde fire forskellige restauranter, en terrassebar, det åbne observationsdæk, 1500 m² event- og konferencefaciliteter og et 4500 m² spaområde – det største af sin slags i Danmark. I forlængelse af Frank Gehrys visioner for området, tilbyder Hotel Alsik et mødested for både lokale og internationale besøgende.

Hotel Alsik åbner officielt fredag den 28. juni. Projektet er færdiggjort i samarbejde med Frank Gehry, Bitten & Mads Clausens fond, PFA Pension og Sønderborg Kommune.